Il lader intelligent

Igl era ina giada in lader che aveva engulà ina pipa. El era vegnì traplà e serrà en praschun. Mintga di pensava el co far per pudair scappar. Ma la guardia da la praschun al survegliava bain. In di ha el supplitgà la guardia d’al manar avant il retg – el veglia regalar insatge a quel.
“Pertge vegns ti tar mai” dumonda il retg. “Jau vuless as regalar ina custaivladad”, respunda il lader. El prenda natiers in pachet ed al surdat al retg. “Quai è gea i simpel granin d’in pair”, di quel. “Gea, gliez èsi”, respunda il lader, “però betg in da mintga di! Igl è ina custaivladad: tgi che semna quel, racolta paira dad aur!”
“Pertge n’al has Ti betg semnà tez?” vul il retg savair. “Perquai che sulettamain persunas che n’han betg engulà al pon semnar, uschiglio porta el be paira normala. Jau sun in lader ed hai damai nagina schanza. Perquai al porta a Vus, pertge Vus, signur retg, avais per franc anc mai engulà.”
“Na, na, quai na va betg”, di il retg. Ad el vegn endament che cura ch’el era in mattatschin aveva el engulà ina giada daners da sia mamma.
Il lader propona il chancelier. “Na, na”, di era quel. El sa laschava adina cumprar e laschava daventar mintgin che aveva raps in funcziunari. E quel che n’aveva nagins raps pudeva esser anc uschè bun – el na daventava mai funcziunari. Il lader propona il general. “Na, na”, di era quel. El engulava en mintga battaglia la mesadad dal sold dals schuldads. 
Il lader propona il derschader. “Na, na”, respunda era quel. El na dumandava mai tgi che aveva dretg u sbaglià, mabain adina: raps u betg. Quel che deva raps ad el aveva adina dretg.
Qua propona il lader il manader da la praschun. “Na, na”, di er quel e sbassa il chau. A mintga malfatschent dumandava el sch’el haja anc daners. Sch’el aveva alura vegniva el tractà pli bain – n’aveva el naginas, lura pover el”. 
Il lader ha cuntinuà a far propostas, però nagin na vuleva semnar il granin dal pair. Qua ha el cumenzà a rir. “Vus tuts engulais e na vegnis mai en praschun! Jau hai engulà be ina pipa e vegn serrà en. Qua n’ha il retg savì respunder nagut ed al ha laschà liber. (paraula chinaisa)